1475 milliárd forintra tehető az az összeg, amit regnálása alatt az Orbán-kormány a sporttal összefüggésben elköltött, számolt utána az Mfor.hu.

Stadionokra nagyjából 350 milliárd forint ment el, de költöttek uszodákra, sportcsarnokokra, a határon túli focira, sportparkokra, összesen 454 milliárd forintnyi összeget. A lap a szakpolitikai kiadásokat 155 milliárd forintra összegezte az elmúlt évek költségvetései és zárszámadásai alapján, illetve 2016-ig több mint 359 milliárd forint esett ki a tao-rendszer miatt a költségvetésből.

A tavalyi és az idei költségvetés alapján pedig további 167 milliárd forintról mondanak le a sport érdekében a társasági adókedvezményen keresztül. Összesen tehát a tao-rendszeren át 526 milliárd forint ment sportra 2011 óta.

Az 1475 milliárd talán nem tűnik soknak, ha azt vesszük, hogy Kósa Lajosra simán 1300 milliárdot is rábízott volna a csengeri kamuörökösnő, a nagy különbség azonban, hogy míg az a pénz úgy tűnik, nem létezett, ezt az összeget tényleg elköltöttük, ráadásul az adófizetők dobták össze.